title: 2014/258/PESC: Decizia EUBAM Libya/3/2014 a Comitetului politic și de securitate din 30 aprilie 2014 privind numirea șefului Misiunii de asistență a Uniunii Europene pentru gestionarea integrată a frontierelor în Libia (EUBAM Libya)

text:
               9.5.2014

               RO

               Jurnalul Oficial al Uniunii Europene

               L 136/25

         DECIZIA EUBAM LIBYA/3/2014 A COMITETULUI POLITIC ȘI DE SECURITATE
   din 30 aprilie 2014
   privind numirea șefului Misiunii de asistență a Uniunii Europene pentru gestionarea integrată a frontierelor în Libia (EUBAM Libya)
   (2014/258/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2013/233/PESC a Consiliului din 22 mai 2013 privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (1),
   întrucât:

               (1)

               În temeiul articolului 9 alineatul (1) din Decizia 2013/233/PESC, Comitetul politic și de securitate (COPS) este autorizat, în conformitate cu articolul 38 din tratat, să ia deciziile relevante în scopul exercitării controlului politic și al conducerii strategice ale Misiunii de asistență a Uniunii Europene pentru gestionarea integrată a frontierelor în Libia (EUBAM Libya), incluzând decizia de a numi un șef al misiunii la propunerea Înaltului Reprezentant al Uniunii pentru afaceri externe și politica de securitate (ÎR).

               (2)

               La 24 mai 2013, COPS a adoptat Decizia EUBAM Libya/1/2013 (2) privind numirea domnului Antti Juhani Hartikainen în calitate de șef al Misiunii EUBAM Libya pentru perioada 22 mai 2013-21 mai 2014.

               (3)

               La 14 aprilie 2014, ÎR a propus prelungirea mandatului domnului Antti Juhani Hartikainen în calitate de șef al Misiunii EUBAM Libya până la 21 mai 2015,

         ADOPTĂ PREZENTA DECIZIE:
   Articolul 1
   Mandatul domnului Antti Juhani Hartikainen în calitate de șef al Misiunii EUBAM Libya se prelungește până la 21 mai 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 30 aprilie 2014.

            Pentru Comitetul politic și de securitate

            Președintele

         W. STEVENS

      (1)  JO L 138, 24.5.2013, p. 15.

      (2)  Decizia EUBAM Libya/1/2013 a Comitetului politic și de securitate din 24 mai 2013 de numire a șefului Misiunii de asistență a Uniunii Europene pentru gestionarea integrată a frontierelor în Libia (EUBAM Libya) (JO L 147, 1.6.2013, p. 13).


title: Decizia (PESC) 2016/396 a Comitetului politic și de securitate din 15 martie 2016 privind numirea comandantului misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) și de abrogare a Deciziei (PESC) 2015/173 (EUTM Somalia/1/2016)

text:
               18.3.2016

               RO

               Jurnalul Oficial al Uniunii Europene

               L 73/99

         DECIZIA (PESC) 2016/396 A COMITETULUI POLITIC ȘI DE SECURITATE
   din 15 martie 2016
   privind numirea comandantului misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) și de abrogare a Deciziei (PESC) 2015/173 (EUTM Somalia/1/2016)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (1), în special articolul 5,
   întrucât:

               (1)

               În temeiul Deciziei 2010/96/PESC, Comitetul politic și de securitate (COPS) este autorizat, în conformitate cu articolul 38 din Tratatul privind Uniunea Europeană, să adopte deciziile corespunzătoare referitoare la controlul politic și la conducerea strategică a misiunii EUTM Somalia, inclusiv deciziile privind numirea comandantului misiunii UE.

               (2)

               La 3 februarie 2015, COPS a adoptat Decizia (PESC) 2015/173 (2) de numire a generalului de brigadă Antonio MAGGI în calitate de comandant al misiunii UE pentru EUTM Somalia.

               (3)

               La 9 februarie 2016, Italia a propus numirea generalului de brigadă Maurizio MORENA în calitate de nou comandant de misiune UE pentru EUTM Somalia, pentru a-i succeda generalului de brigadă Antonio MAGGI.

               (4)

               La 24 februarie 2016, Comitetul militar al UE a recomandat COPS numirea generalului de brigadă Maurizio MORENA în calitate de comandant de misiune UE pentru EUTM Somalia, pentru a-i succede generalului de brigadă Antonio MAGGI începând cu 21 martie 2016.

               (5)

               Decizia (PESC) 2015/173 ar trebui abrogată.

               (6)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare,

         ADOPTĂ PREZENTA DECIZIE:
   Articolul 1
   Generalul de brigadă Maurizio MORENA este numit comandant de misiune UE al misiunii militare a Uniunii Europene pentru a contribui la instruirea forțelor de securitate somaleze (EUTM Somalia) începând cu 21 martie 2016.
   Articolul 2
   Decizia (PESC) 2015/173 se abrogă.
   Articolul 3
   Prezenta decizie intră în vigoare la data adoptării.

      Adoptată la Bruxelles, 15 martie 2016.

            Pentru Comitetul politic și de securitate

            Președintele

         W. STEVENS

      (1)  JO L 44, 19.2.2010, p. 16.

      (2)  Decizia (PESC) 2015/173 a Comitetului politic și de securitate din 3 februarie 2015 privind numirea comandantului misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) și de abrogare a Deciziei EUTM Somalia/1/2013 (EUTM Somalia/1/2015) (JO L 29, 5.2.2015, p. 14).


title: Decizia 2011/168/PESC a Consiliului din 21 martie 2011 privind Curtea Penală Internațională și de abrogare a Poziției comune 2003/444/PESC

text:
               22.3.2011

               RO

               Jurnalul Oficial al Uniunii Europene

               L 76/56

         DECIZIA 2011/168/PESC A CONSILIULUI
   din 21 martie 2011
   privind Curtea Penală Internațională și de abrogare a Poziției comune 2003/444/PESC
   CONSILIUL UNIUNII EUROPENE:
   având în vedere Tratatul privind Uniunea Europeană, în special articolul 29,
   întrucât:

               (1)

               În cadrul acțiunii sale pe scena internațională, Uniunea urmărește promovarea principiilor democrației, statului de drept, universalității și indivizibilității drepturilor omului și libertăților fundamentale, respectării demnității umane, egalității și solidarității, precum și respectarea principiilor Cartei Organizației Națiunilor Unite și a dreptului internațional, astfel cum se prevede la articolul 21 din tratat. Uniunea urmărește dezvoltarea de relații și construirea de parteneriate, inter alia, cu organizațiile internaționale care împărtășesc aceste principii.

               (2)

               Unul dintre obiectivele Uniunii îl reprezintă menținerea păcii, prevenirea conflictelor și consolidarea securității internaționale, în conformitate cu obiectivele și principiile Cartei Organizației Națiunilor Unite.

               (3)

               Statutul de la Roma al Curții Penale Internaționale (denumit în continuare „Statutul de la Roma”) a intrat în vigoare la 1 iulie 2002.

               (4)

               Toate statele membre au ratificat Statutul de la Roma.

               (5)

               Principiile Statutului de la Roma, precum și cele care reglementează funcționarea Curții Penale Internaționale (denumită în continuare „CPI”) sunt în perfectă conformitate cu principiile și obiectivele Uniunii. Infracțiunile grave care intră în competențe CPI preocupă comunitatea internațională în ansamblul său, precum și Uniunea și statele membre ale acesteia.

               (6)

               Uniunea și statele membre ale acesteia sunt hotărâte să pună capăt impunității autorilor acelor infracțiuni prin adoptarea de măsuri la nivel internațional și prin consolidarea cooperării internaționale pentru a asigura urmărirea eficace a acestora.

               (7)

               Uniunea și CPI au semnat un acord de cooperare și asistență la 10 aprilie 2006, care a intrat în vigoare la 1 mai 2006 (1).

               (8)

               Principiile și normele dreptului penal internațional înscrise în Statutul de la Roma trebuie luate în considerare în alte instrumente juridice internaționale.

               (9)

               Uniunea este convinsă că aderarea universală la Statutul de la Roma este esențială pentru deplina eficiență a CPI și, în acest scop, consideră că inițiativele care urmăresc să promoveze acceptarea Statutului de la Roma trebuie încurajate, în măsura în care ele sunt conforme cu litera și spiritul acestuia.

               (10)

               Este foarte important să se păstreze integritatea Statutului de la Roma și independența CPI.

               (11)

               În concluziile sale din 30 septembrie 2002 privind Curtea Penală Internațională, Consiliul a elaborat principii directoare, anexate la aceste concluzii, pentru a îndruma statele membre atunci când vor examina necesitatea și domeniul de aplicare a eventualelor acorduri sau aranjamente ca răspuns la propunerile referitoare la condițiile în care persoanele sunt predate CPI.

               (12)

               La 25 mai 2010, Consiliul a adoptat Concluziile privind Conferința de revizuire a Statutului de la Roma al Curții Penale Internaționale (denumită în continuare „conferința de revizuire”), care a avut loc la Kampala, Uganda, în perioada 31 mai-11 iunie 2010.

               (13)

               Conferința de revizuire a adoptat modificări la Statutul de la Roma, în conformitate cu articolul 5 alineatul (2) din acesta, pentru a defini infracțiunea de agresiune și pentru a stabili condițiile în care CPI și-ar putea exercita competența cu privire la respectiva infracțiune; a adoptat amendamente la Statutul de la Roma pentru a extinde competența CPI la trei noi crime de război atunci când sunt săvârșite în cadrul unor conflicte armate care nu au caracter internațional și a hotărât să rețină pentru moment articolul 124 din Statutul de la Roma. Respectivele amendamente fac obiectul ratificării sau al acceptării și intră în vigoare în conformitate cu articolul 121 alineatul (5) din Statutul de la Roma. CPI își exercită competența cu privire la infracțiunea de agresiune sub rezerva unei decizii care urmează să fie adoptată după 1 ianuarie 2017 cu aceeași majoritate a statelor părți necesară pentru adoptarea unui amendament la Statutul de la Roma.

               (14)

               Uniunea s-a angajat în cadrul Conferinței de revizuire să își revizuiască și să își adapteze instrumentele de susținere a CPI și să continue promovarea universalității și a menținerii integrității Statutului de la Roma.

               (15)

               Punerea în aplicare a statutului necesită măsuri practice pe care Uniunea și statele membre ar trebui să le sprijine fără rezerve.

               (16)

               Planul de acțiune solicitat, între altele, printr-o Rezoluție privind intrarea în vigoare a Statutului Curții Penale Internaționale aprobată de Parlamentul European la 28 februarie 2002 pentru a asigura continuitatea Poziției comune 2001/443/PESC a Consiliului din 11 iunie 2001 privind Curtea Penală Internațională (2) a fost adoptat la 4 februarie 2004 și ar trebui adaptat după caz.

               (17)

               Ținând seama de cele de mai sus, Poziția comună 2003/444/PESC din 16 iunie 2003 privind Curtea Penală Internațională (3) ar trebui abrogată și înlocuită prin prezenta decizie,

         ADOPTĂ PREZENTA DECIZIE:
   Articolul 1
   (1)   Curtea Penală Internațională (denumită în continuare „CPI”) constituie, în scopul prevenirii și stopării comiterii de infracțiuni grave care sunt de competența sa, un mijloc esențial pentru a promova respectarea dreptului internațional umanitar și a drepturilor omului și, prin urmare, pentru a garanta libertatea, securitatea, justiția și statul de drept, precum și pentru a contribui la menținerea păcii, la prevenirea conflictelor și la consolidarea securității internaționale, în conformitate cu scopurile și principiile Cartei Organizației Națiunilor Unite.
   (2)   Obiectivul prezentei decizii îl reprezintă promovarea sprijinului universal acordat Statutului de la Roma al Curții Penale Internaționale (denumit în continuare „Statutul de la Roma”) prin promovarea celei mai largi participări posibile la acesta, menținerea integrității Statutului de la Roma, susținerea independenței CPI și a funcționării eficace și eficiente a acesteia, sprijinirea cooperării cu CPI și susținerea punerii în aplicare a principiului complementarității.
   Articolul 2
   (1)   Pentru a contribui la obiectivul unei participări cât mai largi la Statutul de la Roma, Uniunea și statele membre fac tot posibilul pentru ca acest proces să înregistreze progrese, ridicând, atunci când este cazul, în cursul negocierilor, inclusiv al negocierilor de acorduri sau în cadrul dialogului politic cu țările terțe, cu grupurile de țări sau cu organizații regionale competente, după caz, problema ratificării, a acceptării și a aprobării Statutului de la Roma sau a aderării la acesta de către un număr cât mai mare de state, precum și pe cea a punerii în aplicare a Statutului de la Roma.
   (2)   Uniunea și statele membre contribuie, de asemenea, cu alte mijloace la participarea la Statutul de la Roma și la punerea sa în aplicare la scară mondială, de exemplu prin adoptarea de inițiative de promovare a diseminării valorilor, a principiilor și a dispozițiilor Statutului de la Roma și ale instrumentelor referitoare la acesta. În vederea realizării obiectivelor prezentei decizii, Uniunea cooperează, după caz, cu celelalte state, instituții internaționale, organizații neguvernamentale și cu alți reprezentanți ai societății civile interesați.
   (3)   Statele membre împărtășesc tuturor statelor interesate propria lor experiență în probleme legate de punerea în aplicare a Statutului de la Roma și, după caz, sprijină, sub alte forme, acest obiectiv. Statele membre trebuie să furnizeze, la cerere, ajutor tehnic și, după caz, ajutor financiar pentru lucrările legislative necesare în vederea participării și punerii în aplicare a Statutului de la Roma de către statele terțe. Uniunea poate de asemenea furniza un astfel de ajutor, atunci când i se solicită acest lucru. Statele care doresc să devină parte la Statutul de la Roma sau să coopereze cu CPI sunt invitate să informeze Uniunea cu privire la dificultățile pe care le-ar putea întâmpina pe această cale.
   (4)   La punerea în aplicare a prezentului articol, Uniunea și statele membre coordonează sprijinul politic și tehnic pentru CPI pe care îl acordă diferitelor state sau grupuri de state.
   Articolul 3
   Pentru a garanta independența CPI, Uniunea și statele membre:

               (a)

               încurajează statele părți să își transfere cota-parte fără întârziere și în totalitate, în conformitate cu deciziile luate de Adunarea Statelor Părți;

               (b)

               fac totul pentru ca aderarea la acordul privind privilegiile și imunitățile Curții Penale Internaționale sau ratificarea acestuia de către statele membre să aibă loc cât mai curând posibil și fac demersuri în direcția aderării la acordul respectiv sau a ratificării acestuia de către alte state; și

               (c)

               depun eforturi pentru a sprijini, atunci când este necesar, introducerea unor programe de instruire și de asistență destinate judecătorilor, procurorilor, funcționarilor și consilierilor solicitați să efectueze lucrări în cadrul activităților legate de CPI.

         Articolul 4
   (1)   Uniunea și statele sale membre monitorizează cu atenție evoluția situației privind cooperarea cu CPI, în conformitate cu Statutul de la Roma.
   (2)   Uniunea reevaluează punerea în aplicare a Acordului dintre Curtea Penală Internațională și Uniunea Europeană referitor la cooperare și asistență.
   (3)   Uniunea și statele membre ale acesteia iau în considerare adoptarea și încheierea, după caz, a unor măsuri și acorduri ad hoc care să permită funcționarea eficace a CPI și încurajează părțile terțe să facă acest lucru.
   (4)   Uniunea și statele membre ale acesteia continuă, dacă este necesar, să atragă atenția statelor terțe asupra concluziilor Consiliului din 30 septembrie 2002 privind Curtea Penală Internațională și asupra principiilor directoare ale UE care le sunt anexate, în ceea ce privește propunerile de acorduri referitoare la condițiile în care persoanele sunt predate CPI.
   Articolul 5
   Uniunea și statele membre ale acesteia adoptă, după caz, inițiative sau măsuri care să asigure punerea în aplicare a principiului complementarității la nivel național.
   Articolul 6
   Consiliul și Înaltul Reprezentant al Uniunii pentru afaceri externe și politica de securitate coordonează, după caz, măsurile luate de către Uniune și statele membre ale acesteia pentru punerea în aplicare a articolelor 2-5.
   Articolul 7
   Statele membre cooperează pentru a asigura buna funcționare a Adunării Statelor Părți în toate privințele.
   Articolul 8
   Uniunea asigură consecvența și coerența dintre instrumentele și politicile sale din toate domeniile acțiunii sale externe și interne referitoare la cele mai grave infracțiuni internaționale, astfel cum se prevede în cadrul Statutului de la Roma.
   Articolul 9
   Consiliul reexaminează prezenta decizie în cazul în care este necesar.
   Articolul 10
   Poziția comună 2003/444/PESC se abrogă și se înlocuiește cu prezenta decizie. Trimiterile la Poziția comună 2003/444/PESC abrogată se interpretează ca trimiteri la prezenta decizie.
   Articolul 11
   Prezenta decizie intră în vigoare la data adoptării.

      Adoptată la Bruxelles, 21 martie 2011.

            Pentru Consiliu

            Președintele

         C. ASHTON

      (1)  JO L 115, 28.4.2006, p. 50.

      (2)  JO L 155, 12.6.2001, p. 19.

      (3)  JO L 150, 18.6.2003, p. 67.


title: 2014/48/UE: Decizia Consiliului din 28 ianuarie 2014 privind încheierea Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte

text:
               31.1.2014

               RO

               Jurnalul Oficial al Uniunii Europene

               L 28/1

      DECIZIA CONSILIULUI

   din 28 ianuarie 2014
   privind încheierea Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte
   (2014/48/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 28 iunie 2007, Consiliul a adoptat Regulamentul (CE) nr. 753/2007 (1) privind încheierea Acordului de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (2) („acordul”). La acordul respectiv a fost atașat un protocol de stabilire a posibilităților de pescuit și a contribuției financiare prevăzute în acord (3) („protocolul actual”). Protocolul actual va expira la 31 decembrie 2012.

               (2)

               Uniunea a negociat cu Guvernul Danemarcei și Guvernul Groenlandei un nou protocol la acord de stabilire a posibilităților de pescuit și a contribuției financiare („protocolul”).

               (3)

               Protocolul a fost semnat în conformitate cu Decizia 2012/653/UE a Consiliului (4), sub rezerva încheierii sale la o dată ulterioară, și se aplică cu titlu provizoriu începând de la 1 ianuarie 2013.

               (4)

               Protocolul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Protocolul de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (5).
   Articolul 2
   Președintele Consiliului efectuează, în numele Uniunii, notificarea prevăzută la articolul 13 din protocol.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 28 ianuarie 2014.

            Pentru Consiliu

            Președintele

         G. STOURNARAS

      (1)  JO L 172, 30.6.2007, p. 1.

      (2)  JO L 172, 30.6.2007, p. 4.

      (3)  JO L 172, 30.6.2007, p. 9.

      (4)  JO L 293, 23.10.2012, p. 4.

      (5)  Textul protocolului a fost publicat în JO L 293, 23.10.2012, p. 5 împreună cu decizia privind semnarea sa.


title: 2014/122/UE: Decizia Consiliului din 11 februarie 2014 privind semnarea, în numele Uniunii Europene și a statelor membre ale acesteia, a unui protocol la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, în ceea ce privește participarea Croației ca parte contractantă ca urmare a aderării sale la Uniunea Europeană

text:
               8.3.2014

               RO

               Jurnalul Oficial al Uniunii Europene

               L 69/2

      DECIZIA CONSILIULUI

   din 11 februarie 2014
   privind semnarea, în numele Uniunii Europene și a statelor membre ale acesteia, a unui protocol la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, în ceea ce privește participarea Croației ca parte contractantă ca urmare a aderării sale la Uniunea Europeană
   (2014/122/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5) și cu articolul 218 alineatul (8) al doilea paragraf,
   având în vedere Actul de aderare a Republicii Croația, în special articolul 6 alineatul (2),
   având în vedere propunerea Comisiei Europene,
   întrucât:

               (1)

               La 24 septembrie 2012, Consiliul a autorizat Comisia să deschidă negocierile cu Confederația Elvețiană în vederea adaptării, prin negocierea unui protocol (denumit în continuare „protocolul”), a Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, în ceea ce privește participarea Croației ca parte contractantă, având în vedere extinderea Uniunii Europene. Croația a aderat la Uniunea Europeană la 1 iulie 2013.

               (2)

               Negocierile privitoare la protocol s-au încheiat recent.

               (3)

               Prin urmare, protocolul ar trebui să fie semnat în numele Uniunii Europene și al statelor sale membre, sub rezerva încheierii sale la o dată ulterioară,

         ADOPTĂ PREZENTA DECIZIE:
   Articolul 1
   Prin prezenta decizie se autorizează semnarea, în numele Uniunii Europene și a statelor sale membre, a Protocolului la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, în ceea ce privește participarea Croației ca parte contractantă ca urmare a aderării sale la Uniunea Europeană.
   Articolul 2
   Prin prezenta decizie președintele Consiliului este împuternicit să desemneze persoana autorizată să semneze protocolul în numele Uniunii și al statelor membre ale acesteia.
   Articolul 3
   Prezenta decizie intră în vigoare la data adoptării.

      Adoptată la Bruxelles, 11 februarie 2014.

            Pentru Consiliu

            Președintele

         E. VENIZELOS


title: Decizia (UE, Euratom) 2016/1657 a reprezentanților guvernelor statelor membre din 7 septembrie 2016 privind numirea unui judecător în cadrul Tribunalului

text:
               15.9.2016

               RO

               Jurnalul Oficial al Uniunii Europene

               L 247/18

         DECIZIA (UE, Euratom) 2016/1657 A REPREZENTANȚILOR GUVERNELOR STATELOR MEMBRE
   din 7 septembrie 2016
   privind numirea unui judecător în cadrul Tribunalului
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 254 și 255,
   având în vedere Tratatul de instituire a Comunității Europene a Energiei Atomice, în special articolul 106a alineatul (1),
   întrucât:

               (1)

               În temeiul articolelor 5 și 7 din Protocolul nr. 3 privind statutul Curții de Justiție a Uniunii Europene și ca urmare a demisiei domnului Carl WETTER, cu efect de la 19 septembrie 2016, este oportună numirea unui judecător în cadrul Tribunalului pentru durata rămasă a mandatului domnului Carl WETTER, și anume până la 31 august 2019.

               (2)

               Pentru postul care a devenit vacant, a fost propusă candidatura domnului Ulf ÖBERG.

               (3)

               Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea domnului Ulf ÖBERG de a exercita funcția de judecător în cadrul Tribunalului.

         ADOPTĂ PREZENTA DECIZIE:
   Articolul 1
   Domnul Ulf ÖBERG este numit judecător în cadrul Tribunalului pentru perioada cuprinsă între 19 septembrie 2016 și 31 august 2019.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 7 septembrie 2016.

            Președintele

         P. JAVORČÍK


title: Decizia 2014/674/PESC a Consiliului din 25 septembrie 2014 de modificare și prelungire a Deciziei 2010/565/PESC privind misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo)

text:
               26.9.2014

               RO

               Jurnalul Oficial al Uniunii Europene

               L 282/24

         DECIZIA 2014/674/PESC A CONSILIULUI
   din 25 septembrie 2014
   de modificare și prelungire a Deciziei 2010/565/PESC privind misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 21 septembrie 2010, Consiliul a adoptat Decizia 2010/565/PESC (1), modificată ultima dată prin Decizia 2013/468/PESC (2). Decizia 2010/565/PESC expiră la 30 septembrie 2014.

               (2)

               La 18 iunie 2014, Comitetul politic și de securitate (COPS) a aprobat modalitățile de realizare a tranziției EUSEC RD Congo, în cadrul viitorului angajament al UE în sprijinul reformei sectorului de securitate (RSS) în Republica Democratică Congo (RDC), ceea ce atrage prelungirea EUSEC RD Congo cu nouă luni, până la 30 iunie 2015, în vederea punerii în aplicare a tranziției finale, cu scopul predării sarcinilor care îi revin.

               (3)

               EUSEC RD Congo se va derula în contextul unei situații care s-ar putea deteriora și ar putea împiedica realizarea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Decizia 2010/565/PESC se modifică după cum urmează:

               1.

               Articolul 2 se înlocuiește cu următorul text:
               „Articolul 2
               Mandat
               În strânsă cooperare și coordonare cu ceilalți actori ai comunității internaționale, în special cu Organizația Națiunilor Unite și cu MONUSCO, și în conformitate cu obiectivele prevăzute la articolul 1, misiunea urmărește să aducă un sprijin concret în domeniul RSS, creând condițiile propice punerii în aplicare pe termen scurt și mediu a activităților și proiectelor bazate pe orientările reținute de autoritățile congoleze în planul reformei FARDC și incluse în programul de acțiune al misiunii, printre care:

                           (a)

                           menținerea sprijinului la nivel strategic și, în același timp, integrarea activităților privitoare la combaterea impunității în domeniul respectării drepturilor omului, inclusiv violența sexuală;

                           (b)

                           menținerea sprijinului pentru consolidarea administrației și instituirea unui sistem de gestionare a resurselor umane, pe baza activității în curs pentru îmbunătățirea autonomiei procesului;

                           (c)

                           îmbunătățirea capacității operaționale a FARDC, prin cooperarea cu autoritățile militare în vederea sustenabilității sistemului de educație militară, cu accent pe școlile pentru ofițeri și subofițeri.”

               2.

               La articolul 3, alineatul (1) se înlocuiește cu următorul text:
               „(1)   EUSEC RD Congo este structurată în conformitate cu documentele sale de planificare.”

               3.

               La articolul 5, se elimină alineatul (4).

               4.

               Articolul 9 se înlocuiește cu următorul text:
               „Articolul 9
               Dispoziții financiare
               (1)   Valoarea de referință financiară destinată acoperirii cheltuielilor aferente misiunii în perioada 1 octombrie 2010-30 septembrie 2011 este de 12 600 000 EUR.
               Valoarea de referință financiară destinată acoperirii cheltuielilor aferente misiunii în perioada 1 octombrie 2011-30 septembrie 2012 este de 13 600 000 EUR.
               Valoarea de referință financiară destinată acoperirii cheltuielilor aferente misiunii în perioada 1 octombrie 2012-30 septembrie 2013 este de 11 000 000 EUR.
               Valoarea de referință financiară destinată acoperirii cheltuielilor aferente misiunii în perioada 1 octombrie 2013-30 septembrie 2014 este de 8 455 000 EUR.
               Valoarea de referință financiară destinată acoperirii cheltuielilor aferente misiunii în perioada 1 octombrie 2014-30 iunie 2015 este de 4 600 000 EUR.
               (2)   Toate cheltuielile se gestionează în conformitate cu normele și procedurile aplicabile bugetului general al Uniunii. Participarea persoanelor fizice și juridice la atribuirea unor contracte de achiziții de către EUSEC RD Congo este deschisă fără restricții. În plus, bunurilor achiziționate de EUSEC RD Congo nu li se aplică nicio regulă de origine. Sub rezerva aprobării de către Comisie, misiunea poate încheia acorduri de natură tehnică cu state membre, cu statul gazdă, cu state terțe participante și cu alți actori internaționali privind furnizarea de echipamente, servicii și spații către EUSEC RD Congo.
               (3)   EUSEC RD Congo răspunde de execuția bugetului misiunii. În acest scop, EUSEC RD Congo semnează un acord cu Comisia.
               (4)   Fără a aduce atingere dispozițiilor existente privind statutul EUSEC RD Congo și personalului acestuia, EUSEC RD Congo răspunde de orice pretenție și obligație care decurge din executarea mandatului începând cu 1 octombrie 2013, cu excepția pretențiilor legate de abateri grave ale șefului misiunii, pentru care șeful misiunii este responsabil.
               (5)   Punerea în aplicare a dispozițiilor financiare nu aduce atingere lanțului de comandă, astfel cum se prevede la articolele 5 și 7, și nici cerințelor operaționale ale EUSEC RD Congo, inclusiv compatibilitatea echipamentelor și interoperabilitatea echipelor sale.
               (6)   Cheltuielile sunt eligibile de la data intrării în vigoare a prezentei decizii.”

               5.

               Se introduce următorul articol:
               „Articolul 9a
               Celulă de proiecte
               (1)   EUSEC RD Congo dispune de o celulă de proiecte pentru identificarea și punerea în aplicare a proiectelor. EUSEC RD Congo, acolo unde este cazul, facilitează și furnizează consultanță pentru proiectele puse în aplicare de statele membre și statele terțe, sub responsabilitatea acestora, în domenii legate de mandatul EUSEC RD Congo și în sprijinul obiectivelor acesteia.
               (2)   Sub rezerva alineatului (3), EUSEC RD Congo este autorizată să recurgă la contribuții financiare din partea statelor membre sau a unor state terțe pentru punerea în aplicare a proiectelor identificate care completează în mod coerent celelalte acțiuni ale EUSEC RD Congo în următoarele două cazuri:

                           (a)

                           proiectul este prevăzut în situația financiară aferentă prezentei decizii; sau

                           (b)

                           proiectul este integrat în cursul mandatului prin intermediul unei modificări a respectivei situații financiare la solicitarea șefului misiunii.

                     EUSEC RD Congo încheie un acord cu statele vizate, care acoperă în special procedurile specifice pentru soluționarea oricăror plângeri formulate de părți terțe cu privire la prejudiciile suferite în urma acțiunilor sau omisiunilor din partea EUSEC RD Congo în utilizarea fondurilor furnizate de statele vizate. În niciun caz, statele participante nu pot angaja răspunderea Uniunii sau a ÎR pentru acțiunile sau omisiunile EUSEC RD Congo în utilizarea fondurilor din partea statelor respective.
               (3)   Contribuțiile financiare din partea statelor terțe pentru celula de proiecte sunt supuse condiției acceptării de către COPS.”

               6.

               Articolul 13 se modifică după cum urmează:

                           (a)

                           alineatul (1) se înlocuiește cu următorul text:
                           „(1)   ÎR este autorizat să transmită statelor terțe asociate cu prezenta decizie, în mod corespunzător și în conformitate cu necesitățile misiunii, informații și documente ale UE clasificate până la nivelul” CONFIDENTIEL UE/EU CONFIDENTIAL „generate în scopul misiunii, în conformitate cu Decizia 2013/488/UE a Consiliului (3).

                              (3)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).”"
						;

                           (b)

                           alineatul (5) se înlocuiește cu următorul text:
                           „(5)   ÎR poate delega competențele menționate la alineatele (1)-(4), precum și capacitatea de a încheia acordurile menționate la alineatele (2) și (3) unor persoane aflate sub autoritatea sa și/sau șefului misiunii.”

               7.

               La articolul 17, al doilea paragraf se înlocuiește cu următorul text:
               „Se aplică până la 30 iunie 2015.”

         Articolul 2
   Prezenta decizie intră în vigoare la data adoptării.
   Se aplică de la 1 octombrie 2014.

      Adoptată la Bruxelles, 25 septembrie 2014.

            Pentru Consiliu

            Președintele

         F. GUIDI

      (1)  Decizia 2010/565/PESC a Consiliului din 21 septembrie 2010 privind misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo) (JO L 248, 22.9.2010, p. 59).

      (2)  Decizia 2013/468/PESC a Consiliului din 23 septembrie 2013 de modificare și prelungire a Deciziei 2010/565/PESC privind misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo) (JO L 252, 24.9.2013, p. 29).


title: 2014/733/UE: Decizia Consiliului din 8 octombrie 2014 privind semnarea, în numele Uniunii Europene, și aplicarea provizorie a Acordului de parteneriat în domeniul pescuitului durabil între Uniunea Europeană și Republica Senegal, precum și a protocolului de punere în aplicare a acordului respectiv

text:
               23.10.2014

               RO

               Jurnalul Oficial al Uniunii Europene

               L 304/1

         DECIZIA CONSILIULUI
   din 8 octombrie 2014
   privind semnarea, în numele Uniunii Europene, și aplicarea provizorie a Acordului de parteneriat în domeniul pescuitului durabil între Uniunea Europeană și Republica Senegal, precum și a protocolului de punere în aplicare a acordului respectiv

      (2014/733/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Uniunea Europeană și Republica Senegal au negociat un acord de parteneriat în domeniul pescuitului durabil (denumit în continuare „acordul”) și un protocol de punere în aplicare a acordului de parteneriat (denumit în continuare „protocolul”), prin care se acordă navelor Uniunii posibilități de pescuit în apele asupra cărora Republica Senegal își exercită suveranitatea sau jurisdicția în materie de pescuit.

               (2)

               Acordul și protocolul au fost parafate la 25 aprilie 2014, după încheierea negocierilor.

               (3)

               Acordul abrogă acordul precedent încheiat între Guvernul Republicii Senegal și Comunitatea Economică Europeană privind pescuitul în largul coastelor senegaleze (1), care a intrat în vigoare la 1 iunie 1981.

               (4)

               Articolul 17 din acord și, respectiv, articolul 12 din protocol prevăd aplicarea provizorie a acestor acte cu începere de la data semnării lor.

               (5)

               Este oportună semnarea acordului și a protocolului.

               (6)

               Pentru a asigura reluarea activităților de pescuit ale navelor Uniunii, până la finalizarea procedurilor necesare pentru încheierea lor, acordul și protocolul ar trebui să se aplice cu titlu provizoriu,

         ADOPTĂ PREZENTA DECIZIE:
   Articolul 1
   Se autorizează semnarea, în numele Uniunii, a Acordului de parteneriat în domeniul pescuitului durabil între Uniunea Europeană și Republica Senegal și a protocolului de punere în aplicare a acordului respectiv, sub rezerva încheierii acordului și a protocolului în cauză.
   Textul acordului și cel al protocolului sunt atașate la prezenta decizie.
   Articolul 2
   Președintele Consiliului este autorizat să desemneze persoana sau persoanele autorizate să semneze acordul și protocolul în numele Uniunii.
   Articolul 3
   Acordul se aplică cu titlu provizoriu, în conformitate cu articolul 17 din acord, de la data semnării sale (2), până la finalizarea procedurilor necesare pentru încheierea sa.
   Articolul 4
   Protocolul se aplică cu titlu provizoriu, în conformitate cu articolul 12 din protocol, de la data semnării sale (3), până la finalizarea procedurilor necesare pentru încheierea sa.
   Articolul 5
   Prezenta decizie intră în vigoare la data adoptării.

      Adoptată la Luxemburg, 8 octombrie 2014.

            Pentru Consiliu

            Președintele

         M. LUPI

      (1)  Acordul dintre Guvernul Republicii Senegal și Comunitatea Economică Europeană privind pescuitul în largul coastelor senegaleze (JO L 226, 29.8.1980, p. 17).

      (2)  Data semnării acordului va fi publicată în Jurnalul Oficial al Uniunii Europene prin intermediul Secretariatului General al Consiliului.

      (3)  Data semnării protocolului va fi publicată în Jurnalul Oficial al Uniunii Europene prin intermediul Secretariatului General al Consiliului.


title: 2012/106/UE: Decizia Consiliului din 14 decembrie 2011 privind semnarea, în numele Uniunii, și aplicarea cu titlu provizoriu a Acordului între Uniunea Europeană și Guvernul Federației Ruse privind comerțul cu părți și componente de autovehicule între Uniunea Europeană și Federația Rusă

text:
                  29.2.2012

                  RO

                  Jurnalul Oficial al Uniunii Europene

                  L 57/14

         DECIZIA CONSILIULUI
         din 14 decembrie 2011
         privind semnarea, în numele Uniunii, și aplicarea cu titlu provizoriu a Acordului între Uniunea Europeană și Guvernul Federației Ruse privind comerțul cu părți și componente de autovehicule între Uniunea Europeană și Federația Rusă
         (2012/106/UE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     Având în vedere importanța economică pe care o are pentru Uniune exportul de autovehicule și de părți și componente ale acestora în Federația Rusă și ca urmare a negocierilor privind aderarea Federației Ruse la Organizația Mondială a Comerțului (OMC), astfel cum se arată în raportul grupului de lucru pentru acea aderare, regimul de investiții în sectorul autovehiculelor aplicat de Federația Rusă, astfel cum a fost modificat la 24 decembrie 2010, poate fi aplicat în continuare până la 1 iulie 2018 înanumite condiții.

                     (2)

                     Există un risc ca regimul de investiții în sectorul autovehiculelor aplicat de Federația Rusă să ducă la delocalizarea producției de părți și componente de autovehicule din Uniune ca urmare a obligațiilor impuse investitorilor prin respectivul regim de a respecta conținutul local și cerințele care țin de locul de producție.

                     (3)

                     În contextul negocierilor privind aderarea Federației Ruse la OMC, Comisia a negociat în numele Uniunii un Acord privind comerțul cu părți și componente de autovehicule între Uniunea Europeană și Federația Rusă („acordul”) care stabilește un mecanism de compensare pentru a garanta că importurile de părți și componente de autovehicule din Uniune către Federația Rusă nu scad ca urmare a aplicării regimului de investiții în sectorul autovehiculelor.

                     (4)

                     Acordul ar trebui să fie semnat. Acordul ar trebui să se aplice cu titlu provizoriu până la încheierea procedurilor necesare încheierii sale,

               ADOPTĂ PREZENTA DECIZIE:

            Articolul 1
            Prin prezenta decizie, se aprobă, în numele Uniunii, semnarea Acordului între Uniunea Europeană și Guvernul Federației Ruse privind comerțul cu părți și componente de autovehicule între Uniunea Europeană și Federația Rusă, cu condiția încheierii acordului respectiv.
            Textul acordului este atașat la prezenta decizie.

            Articolul 2
            Președintele Consiliului este autorizat să desemneze persoana(ele) împuternicită(e) să semneze acordul în numele Uniunii.

            Articolul 3
            În conformitate cu articolul 13 alineatul (3) din acord, acesta se aplică cu titlu provizoriu de la data aderării Federației Ruse la OMC, până la încheierea procedurilor necesare încheierii sale (1).

            Articolul 4
            Prezenta decizie intră în vigoare la data adoptării.

            Adoptată la Geneva, 14 decembrie 2011.

                  Pentru Consiliu

                  Președintele

               M. NOGAJ

            (1)  Data de la care acordul se aplică cu titlu provizoriu se va publica în Jurnalul Oficial al Uniunii Europene de către Secretariatul General al Consiliului.


title: Decizia (UE) 2015/1522 a Consiliului din 14 septembrie 2015 de stabilire a poziției care urmează să fie adoptată, în numele Uniunii Europene, în cadrul Comitetului pentru achiziții publice referitor la aderarea Republicii Moldova la Acordul revizuit privind achizițiile publice

text:
               15.9.2015

               RO

               Jurnalul Oficial al Uniunii Europene

               L 239/144

         DECIZIA (UE) 2015/1522 A CONSILIULUI
   din 14 septembrie 2015
   de stabilire a poziției care urmează să fie adoptată, în numele Uniunii Europene, în cadrul Comitetului pentru achiziții publice referitor la aderarea Republicii Moldova la Acordul revizuit privind achizițiile publice
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               La data de 7 ianuarie 2002, Republica Moldova a depus o cerere de aderare la Acordul revizuit privind achizițiile publice (denumit în continuare „AAP revizuit”).

               (2)

               Angajamentele Republicii Moldova privind acoperirea sunt prevăzute în oferta sa finală, astfel cum a fost comunicată părților la AAP revizuit la 27 mai 2015.

               (3)

               Oferta finală a Republicii Moldova prevede o acoperire amplă a entităților centrale, regionale și a altor entități care își desfășoară activitatea în sectoarele serviciilor de utilități publice, mărfuri, servicii de construcții și alte servicii. Prin urmare, oferta finală este satisfăcătoare și acceptabilă. Condițiile de aderare a Republicii Moldova, specificate în anexa la prezenta decizie, vor fi reflectate în decizia privind aderarea Republicii Moldova adoptată de către Comitetul privind achizițiile publice (denumit în continuare „Comitetul AAP”).

               (4)

               Se preconizează că aderarea Republicii Moldova la AAP revizuit va avea o contribuție benefică la deschiderea tot mai mare la nivel internațional a piețelor de achiziții publice.

               (5)

               Articolul XXII alineatul (2) din AAP revizuit prevede că orice membru al OMC poate adera la AAP revizuit în condiții ce urmează a fi convenite între membrul respectiv și părți, acești termeni fiind prevăzuți într-o decizie a Comitetului AAP.

               (6)

               În consecință, este necesar să se stabilească poziția care urmează să fie adoptată în numele Uniunii în cadrul Comitetului AAP în ceea ce privește aderarea Republicii Moldova,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii în cadrul Comitetului privind achizițiile publice este de aprobare a aderării Republicii Moldova la Acordul revizuit privind achizițiile publice, sub rezerva condițiilor de aderare specifice stabilite în anexa la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 14 septembrie 2015.

            Pentru Consiliu

            Președintele

         J. ASSELBORN

      ANEXĂ

         CONDIȚIILE UE PRIVIND ADERAREA REPUBLICII MOLDOVA LA AAP REVIZUIT
          (1)

      Odată cu aderarea Republicii Moldova la AAP revizuit, punctul 2 din secțiunea 2 („Autoritățile contractante ale guvernelor centrale ale statelor membre ale UE”) din anexa 1 la apendicele I privind Uniunea Europeană se citește după cum urmează:

                     „2.

                     În cazul mărfurilor, serviciilor, furnizorilor și prestatorilor de servicii din Israel, Muntenegru și Republica Moldova, procedurile de achiziții publice derulate de următoarele autorități contractante ale guvernelor centrale.”

         (1)  Numerotarea listelor părților la AAP revizuit a fost modificată de secretariatul OMC în acord cu părțile la AAP revizuit. Numerotarea utilizată în prezenta anexă corespunde numerotării ultimei copii certificate conform a listelor părților la AAP revizuit, care a fost transmisă de OMC părților la AAP revizuit prin notificare oficială și este disponibilă la adresa http://www.wto.org/english/tratop_e/gproc_e/gp_app_agree_e.htm#revisedGPA Numerotarea listelor părților la AAP revizuit publicată în JO L 68, 7.3.2014, p. 2 este caducă.


title: 2008/310/CE: Decizia Consiliului din 7 aprilie 2008 de numire a șapte membri din Regatul Unit și a șapte supleanți din Regatul Unit în cadrul Comitetului Regiunilor

text:
               17.4.2008

               RO

               Jurnalul Oficial al Uniunii Europene

               L 107/30

      DECIZIA CONSILIULUI

   din 7 aprilie 2008
   de numire a șapte membri din Regatul Unit și a șapte supleanți din Regatul Unit în cadrul Comitetului Regiunilor
   (2008/310/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului Regatului Unit,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Șapte posturi de membri în cadrul Comitetului Regiunilor au devenit vacante ca urmare a încheierii mandatelor doamnei ASHTON, domnului BODFISH, doamnei Olive BROWN, doamnei COLEMAN, doamnei BUTLER, domnului McCONNEL și doamnei OLDFATHER. Cinci posturi de supleanți au devenit vacante ca urmare a încheierii mandatelor domnului ANGELL, domnului FOOTE-WOOD, doamnei KAGAN, doamnei DAVIES și domnului LYON. Un post de supleant a devenit vacant în urma demisiei domnului LOCHHEAD. Un post de supleant devine vacant ca urmare a numirii domnului MALCOLM în calitate de membru,

         DECIDE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2010:

               (a)

               în calitate de membri:

                           —

                           Linda GILLHAM, Member of Runnymede Borough Council;

                           —

                           Dave WILCOX, Member of Derbyshire County Council;

                           —

                           Iain MALCOLM, Member of South Tyneside Council (schimbare de mandat);

                           —

                           Doris ANSARI, Member of Cornwall County Council;

                           —

                           Christine CHAPMAN, Member of the National Assembly of Wales;

                           —

                           Keith BROWN, Member of the Scottish Parliament;

                           —

                           Irene OLDFATHER, Member of the Scottish Parliament;

                     și

               (b)

               în calitate de supleanți:

                           —

                           Kathy POLLARD, Member of Suffolk County Council;

                           —

                           Doreen HUDDART, Member of Newcastle-upon-Tyne City Council;

                           —

                           Feryat DEMIRCI, Member of London Borough of Hackney;

                           —

                           Cindy HUGHES, Member of Darlington Borough Council;

                           —

                           Nerys EVANS, Member of the National Assembly of Wales;

                           —

                           Allison McINNES, Member of the Scottish Parliament;

                           —

                           Ted BROCKLEBANK, Member of the Scottish Parliament.

         Articolul 2
   Prezenta decizie produce efecte de la data adoptării.

      Adoptată la Luxemburg, 7 aprilie 2008.

            Pentru Consiliu

            Președintele

         R. ŽERJAV

      (1)  JO L 56, 25.2.2006, p. 75.


title: 2014/570/UE: Decizia Parlamentului European din 3 aprilie 2014 privind închiderea conturilor Agenției Europene de Siguranță a Aviației pentru exercițiul financiar 2012

text:
               5.9.2014

               RO

               Jurnalul Oficial al Uniunii Europene

               L 266/186

         DECIZIA PARLAMENTULUI EUROPEAN
   din 3 aprilie 2014
   privind închiderea conturilor Agenției Europene de Siguranță a Aviației pentru exercițiul financiar 2012
   (2014/570/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene de Siguranță a Aviației pentru exercițiul financiar 2012,

               —

               având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2012, însoțit de răspunsurile agenției (1),

               —

               având în vedere Recomandarea Consiliului din 18 februarie 2014 (05849/2014 – C7-0054/2014),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 216/2008 al Parlamentului European și al Consiliului de instituire a unei Agenții Europene de Siguranță a Aviației (4), în special articolul 60,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0221/2014),

               1.

               aprobă închiderea conturilor Agenției Europene de Siguranță a Aviației pentru exercițiul financiar 2012;

               2.

               încredințează Președintelui sarcina de a transmite prezenta decizie directorului executiv al Agenției Europene de Siguranță a Aviației, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 365, 13.12.2013, p. 66.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 79, 19.3.2008, p. 1.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: Decizia Consiliului din 13 octombrie 1998 privind încheierea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii

text:
Anunţ juridic important

|

31998D0591

Jurnalul Oficial L 284 , 22/10/1998 p. 0035 - 0036 ediţie specială în limba cehă capitol 11 volum 29 p. 280  - 281 ediţie specială în limba estonă capitol 11 volum 29 p. 280  - 281 ediţie specială în limba maghiară capitol 11 volum 29 p. 280  - 281 ediţie specială în limba lituaniană capitol 11 volum 29 p. 280  - 281 LV.ES capitol 11 volum 29 p. 280  - 281 MT.ES capitol 11 volum 29 p. 280  - 281 PL.ES capitol 11 volum 29 p. 280  - 281 SK.ES capitol 11 volum 29 p. 280  - 281 ediţie specială în limba slovenă capitol 11 volum 29 p. 280  - 281

		19981013Decizia Consiliuluidin 13 octombrie 1998privind încheierea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii(98/591/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 130m, coroborat cu articolul 228 alineatul (2) prima teză și articolul 228 alineatul (3) primul paragraf,având în vedere propunerea Comisiei [1],având în vedere avizul Parlamentului European [2],întrucât Comunitatea Europeană și Statele Unite ale Americii urmăresc realizarea unor programe de cercetare și dezvoltare tehnologică în domenii de interes comun;întrucât, pe baza experienței trecute, ambele părți și-au exprimat dorința de a stabili un cadru aprofundat și mai larg pentru desfășurarea unei colaborări în domeniul științei și tehnologiei;întrucât Acordul de cooperare științifică și tehnologică reprezintă o parte a cooperării globale dintre Comunitatea Europeană și Statele Unite ale Americii, reflectată, în special, în Noua Agendă Transatlantică, adoptată de ambele părți în decembrie 1995;întrucât, prin decizia sa din 25 iunie 1996, Consiliul a autorizat Comisia să negocieze un acord de cooperare științifică și tehnologică între Comunitatea Europeană și Guvernul Statelor Unite ale Americii;întrucât, prin decizia sa din 1 decembrie 1997, Consiliul a decis semnarea în numele Comunității Europene a Acordului pentru cooperare științifică și tehnologică;întrucât acordul respectiv a fost semnat la 5 decembrie 1997;întrucât Acordul de cooperare științifică și tehnologică dintre Comunitatea Europeană și Guvernul Statelor Unite ale Americii ar trebui să fie aprobat,DECIDE:Articolul 1Acordul de cooperare științifică și tehnologică dintre Comunitatea Europeană și Guvernul Statelor Unite ale Americii se aprobă în numele Comunității.Textul acordului se atașează la prezenta decizie.Articolul 2În temeiul articolului 12 din acord, președintele Consiliului transmite notificarea că procedurile necesare pentru intrarea în vigoare a acordului au fost încheiate de către Comunitate.Adoptată la Luxemburg, 13 octombrie 1998.Pentru ConsiliuPreședinteleC. Einem[1] JO C 162, 28.5.1998, p. 10.[2] Aviz emis la 7 octombrie 1998 (nepublicat încă în Jurnalul Oficial).--------------------------------------------------


title: 2013/389/UE: Decizia Consiliului din 15 iulie 2013 de numire a doi membri finlandezi în cadrul Comitetului Economic și Social European

text:
               19.7.2013

               RO

               Jurnalul Oficial al Uniunii Europene

               L 196/21

         DECIZIA CONSILIULUI
   din 15 iulie 2013
   de numire a doi membri finlandezi în cadrul Comitetului Economic și Social European
   (2013/389/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului finlandez,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Două locuri de membru în cadrul Comitetului Economic și Social European au devenit vacante ca urmare a încheierii mandatului doamnei Leila KURKI și a mandatului doamnei Marja-Liisa PELTOLA,

         ADOPTĂ PREZENTA DECIZIE:
   Articolul 1
   Domnul Timo VUORI, Chief Executive, ICC Finland, și doamna Marianne MUONA, Director of FinUnions, se numesc în calitate de membri în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 15 iulie 2013.

            Pentru Consiliu

            Președintele

         V. JUKNA

      (1)  JO L 251, 25.9.2010, p. 8.


title: Decizia Biroului Parlamentului European din 16 iunie 2014 de modificare a Normelor de aplicare a Statutului deputaților în Parlamentul European

text:
               28.6.2014

               RO

               Jurnalul Oficial al Uniunii Europene

               C 200/56

         DECIZIA BIROULUI PARLAMENTULUI EUROPEAN
   din 16 iunie 2014
   de modificare a Normelor de aplicare a Statutului deputaților în Parlamentul European
   (2014/C 200/02)
   BIROUL PARLAMENTULUI EUROPEAN,
   având în vedere Tratatul privind funcționarea Uniunii Europene, în special articolul 223 alineatul (2),
   având în vedere Statutul deputaților în Parlamentul European (1),
   având în vedere articolele 8 și 23 din Regulamentul de procedură al Parlamentului European,
   întrucât:

               (1)

               În conformitate cu articolul 69 alineatul (2) din Normele de aplicare a Statutului deputaților în Parlamentul European (2) („normele de aplicare”), cuantumul lunar maxim al indemnizației de asistență parlamentară este indexat în funcție de ajustarea remunerațiilor funcționarilor și ale celorlalți agenți ai Uniunii Europene.

               (2)

               Regulamentul (UE) nr. 423/2014 al Parlamentului European și al Consiliului (3) care a intrat în vigoare la 1 mai 2014 prevede faptul că pentru anii 2011 și 2012 rata ajustării remunerațiilor și a pensiilor funcționarilor și ale celorlalți agenți ai Uniunii Europene este de 0 % și, respectiv, de 0,8 %. În plus, ca parte a compromisului politic asupra reformei Statutului funcționarilor Uniunii Europene și a Regimului aplicabil celorlalți agenți ai Uniunii, s-a decis înghețarea remunerațiilor și pensiilor pentru anii 2013 și 2014,

         ADOPTĂ PREZENTA DECIZIE:
   Articolul 1
   La articolul 33 din normele de aplicare, alineatul (4) se înlocuiește cu următorul text:

               „(4)

               Cuantumul lunar maxim al costurilor legate de colaboratorii personali menționați la articolul 34 este de 21 379 EUR, începând cu 1 iulie 2012.”.

         Articolul 2
   (1)   Prezenta decizie intră în vigoare în ziua următoare datei publicării sale în Jurnalul Oficial al Uniunii Europene.

   (2)   Prezenta decizie se aplică de la 1 iulie 2012.

      (1)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).

      (2)  Decizia Biroului Parlamentului European din 19 mai și 9 iulie 2008 privind Normele de aplicare a Statutului deputaților în Parlamentul European (JO C 159, 13.7.2009, p. 1).

      (3)  Regulamentul (UE) nr. 423/2014 al Parlamentului European și al Consiliului din 16 aprilie 2014 de ajustare, începând cu 1 iulie 2012, a remunerațiilor și a pensiilor funcționarilor și ale celorlalți agenți ai Uniunii Europene, precum și a coeficienților corectori aferenți (JO L 129, 30.4.2014, p. 12).